Okerrera egin du kalitateak, eta hirutik batek elikadura-gabeziak dauzka | Revista - Part 2\nBerdurak eta barazkiak, 'ezkutaketan'\nElikadura-balio handia daukate berdurek eta barazkiek, eta, horrexegatik, egunaren buruan bi edo hiru errazio jatea komeni da: horietako bat gordinik (adibidez, entsaladan). Guk aztertu ditugun ikastetxeen % 27, ordea, gutxieneko irizpidera ere ez dira iristen, eta horien menuetan, ez da berdurarik ageri astean behingo maiztasunez, gutxienez. Probintziaka, honako hauek ibili dira eskasen: Sevillako lau ikastetxetatik hiru, Valentziako hirutik bi, Kantabriako eta Alacanteko bostetik hiru, eta Asturiasko erdiak. Zehazki, Sevillako ikastetxeen % 40tan, sekula ez dute berdurarik eskaintzen lehen plater gisa. Beste muturrean, Araba, Bizkia, Madril eta Nafarroa daude: guk aztertu ditugun bi asteetan, frutak eta barazkiak eskaini dituzte menuetan.\nOntzat jotzeko alderdien artean, gure teknikariek egiaztatu dute, Valladolid, Valentzia, Sevilla, Alicant eta Almeriako ikastetxerik gehienetan, entsalada jartzen dutela ia egunero, bai sarrera gisa edo bai bigarren platera laguntzeko. Gainera, Bartzelonako menuetan, landare-goarnizio askotarikoak eta ikusgarriak eskaintzen dituzte: letxuga, soja eta azenarioa; kuiatxoa; laranja-saltsa; hur-saltsa; artoa, erremolatxa…\nLekaleak: ahaztuta bezala\nElikadura-adituen esanetan, astean 2-3 aldiz jan behar dira lekaleak. Karbohidrato asko dituzte, proteinak, zuntza, bitaminak, mineralak eta herdoilaren aurkako gaiak. Eskola-menu batzuetan, ordea (hamarretik batean), ez dute lekalerik eskaintzen astean behingo maiztasunarekin. Duela hiru urte egindako ikerketarekin alderatuta, okerrera egin dute ikastetxeek: 2008. urtean, % 6 ziren astean behin lekalerik jartzen ez zuten eskolak, eta orain, berriz, % 9 izan dira. Lurraldeka, honako herrialde hauetako menuak nabarmendu behar dira onerako: Araba, Asturias, Gipuzkoa, Kantabria, Kordoba, Nafarroa, Sevilla eta Zaragoza. Txarrerako, berriz, beste hauek: A Coruña (ia ikastetxeen erdiak geratu dira atal horretan azterketa gainditu gabe), Almeria eta Murtzia (hamarretik bi), eta Bartzelona eta Valentzia (bi ikastetxe). Dena den, ikastetxe bakarra egokitu zaigu bi asteetako bakarrean ere lekalerik eskaini ez duena (A Coruñako bat); azterketa gainditu gabe geratu diren gainerakoek, bi asteetako bakarrean eskaintzeagatik lortu dute emaitza hori.\nEta haurra alergikoa bada edo elikagai batzuk ezin jan baditu?\nAntolaerak edo instalazioek aukera ematen dietenean, haur eskolek eta ikastetxeek menu berezi eta egokituak prestatu beharko dituzte elikadura-alergiak edo intolerantziak dituzten ikasleentzat. Halaxe agintzen du elikadura arloko segurtasunari eta nutrizioari buruz berriko onartu den legeak 17/2011 delakoak, hain zuzen, uztailaren 5ekoak. EROSKI CONSUMERek jaso dituen menuetan, % 2k soilik agertu dute menuen orrian elikadura-alergiei eta intolerantziei buruzko aipamena (aukera hori eskaintzen duten edo ez). Hala ere, hamarretik bederatzik baieztatu digute menu bereziak eskaintzen dituztela zeliakoentzat, diabetikoentzat, alergikoentzat…\nElikadura-behar bereziak dituen ikaslerik bada, eskolako jantokiak neurri batzuk hartu behar ditu:\nMedikuaren ziurtagiria eskatu, gaizki-ulertuak saihesteko.\nHaurrak jango duen menuaren inguruko informazio eman gurasoei.\nMenua prestatzeko erabiliko diren elikagaiek zer-nolako osagaiak dituzten irakurri beti.\nAlergenoen zerrenda eskura eduki, zerbait begiratu behar bada ere.\nEz erabili latexezko eskularruak.\nLehenbizi alergikoen platerak prestatu, kutsadurak saihesteko, besteetatik bereizi eta halaxe eduki zerbitzatu aurretik.\nTresnak kontu handiarekin eskuztatu; alergikoentzat tresna bereziak erabiltzea litzateke egokiena, haien otordua prestatzeko soilik.\nLanerako gainazal guztiak higienizatu, kutsadurak saihesteko.\nGainerakoek jango dutenaren antzeko jakiak prestatzen saiatu alergikoarentzat ere.\nAlergenoa erabat desagerrarazi menutik, bai elikagaia bera, bai osagai edo gehigarri gisa alergenoren bat eduki dezaketen produktuak.\nOlio berria erabili beti eta lapiko garbiak, kutsadura gurutzatuak saihesteko. Ez du balio olioa iragazteak, ez baitzaio osagaia kentzen.\nBeharrezko sendagaiak beti ikastetxean eduki.\nGehigarri eta osagai galarazien zerrenda gogoan eduki, etiketa bat irakurtzean produktu egokia den edo ez jakiteko.\nZalantzaren bat sortuz gero (elikagairen batek alergenoa ote duen edo ez), sekula ez eman haurrari.\nDena den, ikastetxeak ez baditu betetzen baldintza horiek eta menu berezi eta egokituak eskaintzeko modurik ez badu, etxetik ekarritako bazkaria hozkailuan gordetzeko eta berotzeko bitartekoak eskaini beharko dizkio alergiaren bat duen ikasleari, eta bitarteko horiek ikasle horrek soilik erabiltzekoak izan beharko dute.\nJoan aurreko orrira: « Okerrera egin du kalitateak, eta hirutik batek elikadura-gabeziak dauzka\nJoan hurrengo orrialdera Hamarretik bat, arrain freskorik gabe »


Klima eta Energiari buruzko Alkateen Ituna sinatzea onartu zuen Leitzako Udalak, azken Udalbatzarrean. Itun honen barruan milaka toki administrazio biltzen dira. Guztiak, ingurumen zaintza, klima aldaketa eta energiaren inguruko kezkka elkarbanatzen dute.\nItun hau sinatzeak hainbat xedera lotzen du Leitzako Udala lurraldea deskarbonizatzeko urratsak ematea, klima aldaketara egokitzeko gaitasunak indartu eta herritarrek energia modu seguru eta jasangarrian jasotzea.\nBeraz, Leitzako Udalak honako konpromisoak hartu ditu:\nHonelako konpromisoak eginkizunetan bihurtzeko, Leitzako Udalak ondorengo planteamendua jarraitzera konprometitu da, atalez atal:\nBurutu erreferentziazko isurien inbentarioa eta klima aldaketak eratorritako arrisku eta kalteberatasun ebaluaketa.\nAurkeztu Klimarako eta energia jasangarrirako ekintza plana, Udalak erabaki eta bi urteko epean.\nLandu Egoerari buruzko txostena gutxienez bi urtetan behin, Klimarako eta energia jasangarrirako ekintza plana aurkeztu ondoren, ebaluaketa, jarraipen eta kontrol helburuekin.


200 eredua (2016) - Ogasuna\n200 eredua (2016)/\nSozietateen gaineko Zergaren subjetu pasibo guztiek erabili dezakete:\nInternet SOILIK ordezkari profesionalentzako (Ahokulariak eta kudeatzaileak)\nZergaldia 2016ko abenduaren 31n amaitzen bada, aitorpena aurkezteko epea 2017ko uztailaren 1tik 2017ko uztailaren 26ra arte luzatuko da.\nZergabidea (HTML) Sozietateak-Ez-egoiliarren Errenta 2016. 200 eredua.\nDeskargatu eta exekutatu Gipuzkoako laguntza programen datu base partekatuaren zerbitzaria. Datu base partekatuaren zerbitzaria beharrezkoa da Gipuzkoako laguntza programarekin sarean lan egiteko. Datu base bakar bat hainbat ekipotan partekatu nahi bada, programa hau instalatu behar da datu basea gordeko duen ordenagailuan.\nZerbitzariaren egitekoa da urrutiko datu basea hainbat ekipotan instalatutako gainerako aplikazioetan kudeatzea. Programak urrutitik ibiltzeko, aplikazio hau une oro exekutatzen egon behar da. Ordenagailu bakoitzean, aplikazioaren menuaren bidez konfiguratu beharko da urrutiko sarbidea; horretarako “Hobespenak-->Sarean lan egin--> Sarean lan egin” sakatu behar da.\n282/2017 Foru Agindua\n2016/12/31ean indarrean dagoen araudia


Koloneko minbizia garaiz hautemateko programa Uhartera iritsi da. | Conoce Uharte Ezagutu\nby cultura · 2014/05/12\nKoloneko minbizia garaiz hautemateko programa Uhartera iritsi da. Datozen asteetan, 50 eta 69 urte arteko herritarrek gonbidapen bat jasoko dute gaixotasuna garaiz detektatzeko etxean bertan proba erraz bat egin dezaten.\nGaur egun, heriotz gehien eragiten duen minbizia da Nafarroako emakumeen artean, eta bigarrena gizonen artean. Diagnostiko goiztiarreko kasuen %90etik gora senda daitezke. Fase aurreratuetan diagnostikatzen bada, ordea, bizirauteko aukerak %50 baino gutxiagora murrizten dira. Nafarroako Gobernuak abian jartzen duen detekzio goiztiarreko bigarren programa da bularrekoarenaren ondoren.\nNafarroako Osasun Publikoaren eta Lan Osasunaren Institutuak gonbidapen bat bidaltzen die herritarrei. Programan parte hartzea onartzen dutenei, test erraz bat bidaltzen die etxera kaketan odolik ote dagoen ikusteko. Herritarrek proba egin eta euren osasun-etxean aurkeztu behar dute. Egun batzuen buruan emaitza jasotzen dute. Kalkuluen arabera, proba egiten duten 1.000 pertsonetatik, 3k bakarrik dute minbizia. 50 eta 69 urte artean badituzu, esan baitzek gonbidapenari. Hauta 90.\nby andremari · Published 2017/02/06\nby Juventud - Gazteria · Published 2020/06/26\nNext story Uharteko dantzari deia: Etorri Uhartera Sortzen Jaia 2014\nPrevious story ERAKUSKETA


[AULKITIK] Jardunaldi borobila - - Tolosaldeko ataria\n[AULKITIK] Jardunaldi borobila\nSebas Osinalde 2019-01-23 20:00\nTolosa CF-ko emakumeen talde guztiek irabazi dute, beraz, jardunaldi borobila izan dugu azkenekoa.\nGuztiei zoriondu nahi diet, eta eskertu niri eskaini dizkidatelako garaipenak, nire urtebetetzea izan zelako ostiralean. Ohorezko infantil mailakoek kamiseta bat oparitu didate, beraien argazkiarekin eta sinatuta.\nInfantil B taldekoek Ostadarren kontra jokatutako partida ikusi nuen, partida polita, eta garaipen handia eskuratu zuten, 3-0ekoa lortuz. Gero jakin nuen Imanol Moyanoren kadete mailako taldeak irabazi zuela 0-1, eta lehen fasean partidarik galdu gabe bukatu dutela.\nErregional mailakoek Touring taldeari 1-0 irabazi zioten, eta gero partida polita eskaini ziguten Euskal Ligako taldekoek Goierri-Gorrikoen aurka. 2-0 irabazi zuten, eta Ainhoa Garikanok sartu zuen goletako bat, benetan ona da Ainhoa, eta Eider Tejeriak beste gol ikusgarri bat sartu zuen. Partida bukatzerakoan aldageletara joan ginen eta denon artean jan genituen bonba batzuk: jokalariak, entrenatzaileak eta Antxon Iglesiasek.\nOndoren, igandean, ohorezko kadete mailako taldeak Goierriren aurka irabazi zuen, 2-0. Golak Elenek eta Balerdik sartu zituzten. Zumaian partida izan genuen eta Tolosak 1-2 irabazi zuen, ohorezko infantil mailan, partida polit batean.\nEspero dut datorren astean ere emakumeen bost taldeek garaipenekin jarraitzea eta guztiek tituluak eskuratzea. Zorte on Imanol Moyanori eta Jabi Martinezi.\nAupa Tolosa neskak!


Blogariak.net desagertu da, OVH ostatatze enpresaren hondamendiaren ondorioz Sustatu.eus - Teknologia albisteak\nBlogariak.net desagertu da, OVH ostatatze enpresaren hondamendiaren ondorioz\n2021-03-20 : 10:07\nMartxoaren 10ean Interneteko alor batzuetan oihartzuna izan zuen albistea izan zen, OVH enpresaren Estrasburgoko datu-zentro batek sua hartu zuela. Europako ostatatze zerbiztuetan inportanteenetakoa izan da OVH azken urteetan. Webgune batzuetan izandako orduetako arazoetatik haratago, euskarazko Interneteko esparruan ondorio negargarria izan du OVH-renak: Blogariak.net-eko edukiak galdu dira, hainbat blog euskaraz, haien artikuluen eta iruzkinen historikoarekin; 15 urteko lana kasu batzuetan. OVH-ren desastrean, ez bakarrik erre zitzaien datu-zentro nagusia; baita, ondoan zegoen eraikin batean zegoen beste datu-zentro bat, non segurtasun kopia edo backup-a zeukaten.\nBlogariak.net sortu zuen Elurnet enpresak ohar triste bat kaleratu behar izan du. "Pena guztiarekin esan behar dugu 15 urte baino gehiagoko gure proiektu polit hau betirako desagertu dela, lur jota gaude amaiera honekin eta ezin dugulako zuen lana behar bezala berreskuratu baina azken urteetan proiektu honetan eduki dugun finantziazio ezak ezinezkoa egiten digu berriro martxan jartzea."\nArtxiboak galdu dituzten blog interesgarri eta aberatsen artean, Ricardo Gomez Lopez hizkuntzalariaren Filoblogia, Gorka Lekarozek zeukan Linguanavarrorum.blogariak.net eta Euskargazki, Ekaitz Santaziliaren irudi bildumaren tokia. Elurnet-en gomendioz, lagun batzuk koordinatu dira Archive.org-etik artxibo zaharrak berreskuratzen webgune horietatik. Ea zortea duten.\nBlogariak.net 2005ean sortu zen, euskarazko blogak sortzeko lehen plataforma gisa, 2005eko azaroan, Blogari.net izenarekin. Gorka Julio informatikariak, orduan Elurnet-en, ohar hau kaleratu zuen Sustatun. 2010ean, plataforma eraldatu zen eta sare sozial baten ezaugarriak hartu zituen, Blogariak.net izenera pasatuz; baina izaera nagusiari eutsi zion, bloga euskaraz edukitzeko plataforma izaten jarraitu zuen. Hemen orduko albistea.\nHondamendiak alerta piztu du edukiak sarean dituzten enpresetako sistema-administratzaile edo sysadmin-en artean. Interneteko profesionalen eginbeharra da ziurtatzea, eskainitako zerbitzuetan, segurtasun kopia edo backup-en plan bat dagoela. OVH-k ere eskaintzen zuen, baina sute baten kasuan, zerbitzari bat errez gero, segurtasun kopiarena ere erretzeko arriskuan egon zitekeela... Hori ez zuen susmatzen Elurnet-ek ezta euskarazko edukiak sarean jartzeko ardura hartu duten beste inongo euskal enpresa bateko arduradunek. Sustatu sareratzen duen CodeSyntax-en elkartasuna osasuna Elurnet-ekiko, eta galera hau jasan duten euskal blogariekiko.\nOVH-rena ikaragarria izan da. Lau datu-zentro handi zeuzkaten, baina eraikinak elkarri itsatsia zeuzkaten; sutea gertatu ondoren, segurtasun akatsaren disparatea hain da agerikoa non zaila dirudien sinesten. Martxoaren 10ean, sutea gertatzean, zerbitzu askok galdu zuten Interneteko presentzia. Asko berreskuratu dira ondoren, baina zenbatek izango zuten Blogariak-net-en patua, antolakuntza inozo horrengatik historia galtzekoa?


Aztertu dute Eusko Jaurlaritzak egitea AHTa «atzeratuen» dagoen lekuetan | Gizartea | Berria\n«Gaurko bultzadak eskatzen du ahaleginak areagotzea atzerapen handiena dagoen lekuetan», azaldu zuen atzo Eusko Jaurlaritzako Azpiegituretako sailburu Arantxa Tapiak, Espainiako Garraio eta Mugikortasun ministro Jose Luis Abalos ministroarekin Madrilen egin zuen bileraren harira. Lehendik ere hartu ditu Eusko Jaurlaritzak bere gain euskal Y deitutako trenbide sare lasterra egiteko hainbat obra Gipuzkoan, eta atzo aztertu zuten Bilboko eta Gasteizko sarbideak ere egitea. Usu adierazi dute Jaurlaritzako buruek kezka obren atzerapenarengatik, eta horri lotuta dator proposamen berri hau ere.\nLehendik Jaurlaritzak martxan dituen lanak ondo doazela esan zuen atzo Jaurlaritzako ordezkariak: «garaiz eta eraz» bukatuko dituzte. Gipuzkoan egitasmoa aski aurreratuta dagoela esan nahi du horrek, eta 2023rako amaituta egongo direla han egiten ari diren lanak. Horregatik, Bizkaiko eta Arabako lanetara begira jarri nahi du orain Jaurlaritzak. «Horretarako gure esku dauden baliabide guztiak jarriko ditugu», adierazi zuen atzo Tapiak.\nBileran, hainbat erabaki hartu zituzten. Bilboko geltokiari dagokionez, informazio azterlana behin betiko onartzea eta eraikuntza proiektua martxoaren 31 baino lehen idazten hastea ebatzi zuten; Gasteizko sarbideari dagokionez, irailerako behin betiko onartua izatea; Ezkioko geltokiari buruz, martxoan proiektuari oniritzia emateko konpromisoa hartu zuten; egun horixe bera ezarri zuten Astigarraga, Oiartzun eta Lezo arteko zatiko informazio azterlana bukatzeko ere.\nUriarte ere bai\nCristina Uriarte Hezkuntza sailburuak eta Isabel Zelaa Espainiako Hezkuntza ministroak ere bilera bat egin zuten atzo Madrilen. Eusko Jaurlaritzak bilkuraren ostean bidalitako oharraren arabera, hainbat gairi buruz mintzatu ziren bi buruzagiak, baina, batez ere, Arabako, Bizkaiko eta Gipuzkoako hezkuntza legea izan zuten hizpide. Uriartek berriz eskatu zion Zelaari, besteak beste, LOMCE legea bertan behera uzteko.


Gustu handiz | Nessun dorma\nHasiera » musika kritika » Gustu handiz\nFItxa: Euskadiko Orkestra. Zuzendaria: Robert Treviño. Bakarlaria: Pablo Ferrández (txeloa). Egitaraua: Xostakovitx eta Schumann-en lanak. Lekua: Gasteizko Principal Antzokia. Data: Abenduaren 11a.\nBeste behin ere, eta pandemiak sortutako atsekabeen erdian, Euskadiko Orkestrak asmatu egin du abonu-programaren diseinuarekin. Ohiko programa izan gabe, edo agian horrexegatik, guztiz interesgarria eta liluragarria izan zen. Harribitxi bat.\nPrograma egokia izateaz gain, saioak lehen mailako interprete bat izan zuen. Pablo Ferrandez biolontxelo jotzaile gazteak 29 urte besterik ez ditu, baina sari garrantzitsu batzuk ditu atzean, eta munduko orkestra onenekin aritu da. Ez da harritzekoa ba Sony diskoetxeak kontratu esklusibo bat sinatu izana berarekin. Benetako izarra da Ferrandez musikaria.\nEta suposatzen zaion kalitate guztia ederki erakutsi zuen Gasteizko Principal antzokian emandako kontzertuan. Interpretatu zuen Xostakovitx-en ‘Txelo eta orkestrarako 2. Kontzertua’ benetan berezia da. Izaera introspektiboa eta iluna du, eta teknika akastuna eta sentsibilitate eta adierazkortasun handiak behar ditu. Koalitate guzti horiek sobran adierazi zituen txelo joleak. Originaltasun handiko interpretea da, baina bere fraseatze berezia koherentziaz betea dago eta horrek bizitasun handia ematen die bere bertsioei, oso esanguratsuak. Publikoa txundituta geratu zen eta txalo zaparrada handiz saritu zuen bakarlaria.\nEgitaraua Schumannen 4. sinfoniarekin osatu zen. Edertasun handiko lan honek egitura klasikoa du, baina bere mugimenduen garapena oso librea da. Askatasun horretan luzitu zen Robert Treviñoren lana, bere bertsioari freskotasun berezia eta tinbre-argitasun handia eman baitzizkion. Interpretazioa biribila izan zen, dudarik gabe.


Haur Hezkuntzako Gradua - 2019/20\nAldi honetan haurren nortasuna eta garapen emozionala, soziala eta kognitiboa ezagutzeko eta sustatzeko gaitasuna. Orokorra\nBanakako, gizarteko eta kulturako aniztasuna aitortzea eta errespetatzea. Ikaskuntza-espazioak diseinatzea, erregulatzea eta kudeatzea, ikasleen hezkuntza-premia bereziak, genero-berdintasuna, parekidetasuna eta giza eskubideen errespetua aintzat hartzen dituzten aniztasun-testuinguruetan. Orokorra\nBizikidetza sustatzea ikasgelak eta ikasgelatik kanpo. Ikasleen parte-hartzea dinamizatzea bizikidetza demokratikorako arauak eraikitzean eta gatazkak modu baketsuan konpontzearen gaia elkarlanean lantzea. Ikasketako eta bizikidetzako testuinguruak sistematikoki behatzen jakitea eta horiei buruzko gogoetak egiten jakitea. Gai izatea behaketa erabiltzeko ikasleen gaitasunen ebaluazio-tresna global, hezigarri eta jarraitu nagusi gisa. Orokorra\nGurasoen orientatzaile gisa jardutea, 0-6 aldiko familia-hezkuntzari dagokionez, eta ikasle bakoitzaren familiarekin eta familia multzoarekin tratuan eta harremanean gizarte-gaitasunak menperatzea. Tutoretza- eta koordinazio-eginkizunak egitea; tutoretza-ekintzako proposamenak planifikatzea eta familiekin eta hezkuntza-komunitateko beste kide batzuekin lankidetzan aritzea, eskola-jarduera ikasleen gizarte- eta familia-ingurunearekin lotzeko eta hezkuntza-prozesuan eraginkortasun handiagoarekin eragiteko. Orokorra\nHaur hezkuntzako helburuak, curriculum-edukiak eta ebaluazio-irizpideak ezagutzea, haur hezkuntzaren berezitasun epistemologikoa eta didaktikaren espezifikotasuna ulertuta; baita horien arteko diziplina arteko harremana ere, haurren lana prestatzeko, antolatzeko eta ebaluatzeko. Zeharkakoa\nHaur hezkuntzako ikastetxeen antolakuntza ezagutzea, baita horiek funtzionatzeko egiten diren ekintzen aniztasuna ere. Irakaskuntza-eginkizuna gauzatzeak bizitzan zehar hobetzen eta moldatzen joan behar duela onartzea aldaketa zientifikoetara, pedagogikoetara eta sozialetara. Orokorra\nHaurren dietetikaren eta higienearen oinarriak ezagutzea. Haurrengan sustatzea beren gorputzaren ezagutza eta kontrola, autonomia-ohiturak bultzatuz. Laguntza goiztiarraren oinarriak eta lehen haurtzaroko prozesu psikologikoak, ikaskuntza-prozesuak eta nortasuna eraikitzeko prozesuak ulertzea ahalbidetzen duten oinarriak eta garapenak ezagutzea, eta horien garapena sustatzea. Orokorra\nIkerketatik etorritako hezkuntzaren ikusmoldeak aztertzea eta balioestea, baita Hezkuntza Administrazioaren curriculum-proposamenak ere, curriculuma gizarte- eta kultura-testuinguru aldakorretara egokitzeko bide ematen duten hezkuntza-proiektuak eta programazio-unitateak diseinatzeko eta garatzeko. Orokorra\nInformazioaren eta komunikazioaren teknologien hezkuntza-ondorioak ezagutzea eta, bereziki, telebistarenak lehen haurtzaroan. Informazioaren eta komunikazioaren bitartekoak (IKTak, liburutegiak, fonotekak...) modu kritikoan erabiltzea, ezagutza-iturrietara heltzeko eta komunikazioko, ikasketako, ikerketako eta lan kooperatiboko zereginak faboratzeko. Zeharkakoa\nKomunikazio-gaitasunak (ahozkoak, idatzizkoak, bisualak, gorputzarenak, afektiboak eta musikalak) aberastera bideratutako estrategia didaktikoak diseinatzea, garapen integralaren esparruan. Zeharkakoa\nLehen haurtzaroan ikaskuntza autonomoen eraikuntza sustatzea eta erraztea, dimentsio kognitiboen, emozionalen, psikomotorren eta borondatezkoen ikuspuntu globalizatzaile eta integratzaile batetik. Zeharkakoa\nLehen haurtzaroan lengoaiak duen bilakaera ezagutzea, izan daitezkeen disfuntzioak identifikatzen jakitea eta haiek behar bezala garatzeaz arduratzea. Eraginkortasunez aurre egitea hizkuntzen ikaskuntzari kultura nahiz hizkuntza anitzeko testuinguruetan. Ahoz nahiz idatziz adierazten jakitea, eta zenbait adierazpen-teknika menderatzea. Euskara eta gaztelania menderatzea, baita atzerriko beste hizkuntza bat ere, gutxienez. Hizkuntza horietan ekoizpen eta ulermen zuzena eta egokia frogatzea (C1 eta B1 mailak, hurrenez hurren), hezkuntza-testuinguru eleaniztunean lan egin ahal izateko. Hizkuntzen nahiz kulturen aniztasunari begirako jarrera abegitsuak garatzea. Zeharkakoa\nMaila bereko irakasle guztiekin batera jarduerak planifikatzea. Taldean ikasgelako praktikei buruzko gogoeta egitea, irakasle-lana eta jarduera profesionala berritzeko eta hobetzeko. Ikaskuntza autonomo nahiz kooperatiborako gaitasunak eskuratzea eta ikasleen artean sustatzea. Zeharkakoa\nTaldean gogoeta egitea arauak onartzeari eta gainerakoak errespetatzeari buruz. Bizikidetzako arauak, lan pertsonala eta ingurune naturala, soziala eta kulturala errespetatzea sustatzen duten gizarte-gaitasunak garatzea. Ikasle bakoitzaren autonomia eta berezitasuna sustatzea, lehen haurtzaroan emozioen, sentimenduen eta balioen hezkuntza-faktore gisa. Orokorra\nUlertzea hezkuntzaren eginkizuna, aukerak eta mugak gaur egungo gizartean eta haur hezkuntzako ikastetxeei eta horietan lan egiten duten profesionalei eragiten dieten funtsezko gaitasunak. Ulertzea, oro har, hezkuntza-prozesuen konplexutasuna, eta, bereziki, irakaskuntza-ikaskuntzako prozesuena. Halaber, curriculum-elementu berriak sartzea, jarrera kritikoari eta ekintzaileari eutsi ahal izateko, premia eta eskaera pertsonalei, antolakuntzakoei eta sozialei erantzuteko. Ikastetxeetan aplikatzeko kalitate-hobekuntzarako ereduak ezagutzea. Orokorra


Jantoki txinoan | Erein\nColección: Igelio Igela, 20\nFecha de publicación en papel: 18-06-1999\nISBN de la edición en papel: 978-84-7568-840-4\nLarunbata da eta Mertxe Pandeletxek eta Mari Bexamelek ez dute eskolara joan beharrik. Donostiara joateko egun aproposa, inondik ere! Hiriburu polita da Donostia eta denetarik dago bertan. Adibidez, Mertxe Pandeletxek pijama txinarra nahiko luke. Donostiara iritsi eta laster konturatu dira han ez dagoela denda txinarrik. Dendarik ez, baina jantokia bai: Taiwan Jantoki Txinoa. Bertara sartu dira. Han, kantari ezaguna ikusi dute, jaten: Txomin Artola. Negar hotsa ere aditu dute. Suen Lhy da, neska txinarra, negar eta negar. Izan ere, Txinako likor ospetsua egiteko Lerdo Burutsuk hil nahi dituen muskerrak salbatu nahi ditu Suen Lhyk. Baina ezin du. Mertxe Pandeletxek eta Mari Bexamelek lagunduta, beharbada...


Aranzadi | Zientzia Elkartea · Society of Sciences · Sociedad de Ciencias · Societé de Sciences » Bermeoko Izaro irlan hegaztien migrazio mugimenduak ikertzen\nBermeoko Izaro irlan hegaztien migrazio mugimenduak ikertzen\nAranzadi Zientzia Elkarteko Ornitologia Sailak eta Urdaibai Bird Center delakoak Kantauri itsasertzean aitzindari izango den proiektu bat aurkeztu dute zuten iaz Bizkaiko Foru Aldundiari, Eusko Jaurlaritzari, Bermeoko Udalari eta MAIER lantegiari esker.\nEtengabeko ahalegina eskatzen duen eraztunketa-proiektu honen helburua hegaztien migrazioaren inguruko ikerketarako datuak biltzea da, zehazki migrazio postnupzialean.\nProiektu honek Mediterraneoan duen aurrekaria Italian egin zen, Piccole Isole izeneko proiektuan. 1988.urtean Italiako Fauna Basatiaren Institutuaren zuzendaritzapean egin zen eta herrialde asko batu dira proiektu honetan.\nAbuztuak 4tik irailak 8ra, 4 lagun uhartean biziko dira eta bidaia luzeetan atseden uhartean hartzen duten hegaztiei buruzko informazioa jasoko dute.\nHegaztien migrazioak Kantauri itsasoan\nUharteek hegazti migratzaileentzat duten geltoki-funtzioa sakon ikertu da Mediterraneoan zenbait ekimenen bidez; tartean da Piccole Isole. Proiektu honetan eginiko ikerketek oso datu interesgarriak eman dituzte irlek hegaztien migrazioetan duten garrantziei buruz, eta datu horiek ekarpen handia egin dute hegaztien migrazioari buruz dakiguna hobetzeko.\nIzaro uhartea Oka ibaiaren bokalearen aurrean dagoen uhartetxo bat da eta Urdaibaiko Biosfera Erreserban dago, Bermeon. Horregatik, Kantauri itsasotik datozen hegazti migratzaileentzat, penintsulara leku horretatik sartzen direnentzat, lehorreko lehen gunea da. Testuinguru geografiko horretan, Izaro leku estrategikoa da, eta oso interesgarria Kantauri itsasotik datozen hegaztien migrazioa aztertzeko.\nHegaztiei eraztunak jartzeko proiektua Izaron (Bermeo)\nProiektu honen helburua hegazti txikiek Kantauri itsasoa zeharkatuz egiten duten migrazioaz dakiguna sakontzea da. Zehazki, Izaro uhartean eraztunak jartzeko kanpaina bat egiteko asmoa dugu, jakiteko ea hegazti horiek zer egoeratan bidaiatzen duten eta zergatik egiten duten geldialdia uhartean.\nKanpaina abuztuak 4an hasiko da eta irailak 8ra arte iraungo du. 4 pertsona uhartean biziko dira eta euretariko bat gutxienez, titulodun eraztuntzailea izango da. Hegaztiei eraztunak jartzen arituko dira egunez, txandak antolatuta. Pertsona horiek –gehienak ornitologiaren, xede zientifikoetarako eraztunak jartzearen eta biologiaren zaleak– Estatuko zenbait lekutatik etorriko dira uhartera lanera: Extremadura, Menorca, Madril, Andaluzia, Gaztela eta Leon eta Euskaditik Eraztuntzaile arduraduna izango da txandako arduraduna eta proiektua bideratzeaz uhartean egingo duten egonaldian. Parte hartzaile guztiak bolondresak dira eta inork ez du kobratuko ezer ere ez.\nHegaztien espezieak eta metodologia\nEraztunak jartzeko kanpaina espezie transahararrekin egingo da; hau da, Europan umatu eta negua Afrika tropikalean igarotzen duten hegaztiekin. Laginketa abuztuaren 4tik irailaren 8ra egiteko asmoa dugu.\nEraztunak jartzeko protokoloa esfortzu iraunkorreko estazioetan erabiltzen den ohikoa izango da. Zenbait laino-sare jarriko dira, 16 mm-ko argitasunekoak, harrapatuta gelditzen diren hegaztiak hartzeko. Sareak zabalik egongo dira egunsentitik iluntzeraino. Irekita dauden denboran, orduro begiratuko dute sarea eta haize leuna/arina edo beroa bada, berriz, maizago. Euria eta haize zakarra izanez gero, sareak itxita egongo dira, harrapatutako hegaztiak hil ez daitezen.\nHegaztiak harrapatutakoan, aurretik prestatutako kolektoreetan sartuko dituzte eta, berehala, eraztunak jarri eta neurtu egingo dizkiete hegalen eta soinaren luzera, koipea eta pisua. Adina eta sexua ere zehaztuko dute lumak aztertuta.\nLogistika eta taldeen kudeaketa\nUhartean ez dago ontziratzeko lekurik eta bertara iristeko aukera seguruena Bermeoko Gurutze Gorriaren ontzietan joatea da. Iristea, gainera, itsasoaren egoerak erabat baldintzatzen du. 7 eguneko txandak egiteko asmoa dago eta, beraz, Izarora iristeko eta hornigaiak eramateko egunak abuztuak 4,11,18 25 eta irailak 1 izango dira, irailak 8an kanpainari amaiera emanez.\nUhartean 4 pertsonako taldea finkatuko da. Eraztunak jartzearen arduradun batek eta 3 laguntzailek osatuko dute taldea. Sareak begiratzeko txandak antolatuko dituzte eta hegaztiak sareetan ahalik eta denbora gutxien egoteko eta haien manipulazioan ere ahalik eta denbora gutxien pasatzeko jarduera-protokolo bat ere egongo da.\nTaldekideek, uhartean egiten duten egonaldian, kanpin-denda batean hartuko dute ostatu. Egonaldian sortzen diren hondakin guztiak Izarotik ateratzeko ardura ere izango dute.\n2018KO KANPAINAKO EMAITZAK\nGuztiz, 20 espezie eraztundu ziren (Taula 1). Eraztunketen kopurua 1297koa izan zen eta gainera, 88 norberen berreskurapen (Izaron egun batzuk edo ordu batzuk lehenago geuk eraztundutakoak) eta atzerrian eraztundutako berreskurapen bi, bata Erresuma Batukoa eta bestea Belgikakoa. Honez gain, Lertxuntxo itzainen 32 txita eraztundu ziren.\nTaula 1-ean, espezieka adierazten da harrapaketen zerrenda. Ikus daitekeenez, ugariena Txio horia izan zen, Buztanzuri arrunta eta Pitxartxar burubeltza bere atzetik. Espezie hauek izan ziren, guztiz harrapatutakoaren %92.4 –a, hirurak izanik espezie transaharariarrak, kontinentearen iparretik datozenean eta pasoan daudenean.


ME-eus by armeria eskola - issuu\nMantentze-Lan Elektronikoa Konpetentzia orokorra Titulu honen konpetentzia orokorra da ekipo eta sistema elektroniko profesionalak, kontsumokoak eta industrialak mantentzea eta konpontzea da. Aldi berean, mantentze-lanen prozedurak planifikatzea eta antolatzea, lan-arriskuak ekiditeko prebentzioplanak, ingurumen-planak, kalitate-irizpideak eta indarrean dagoen arautegia aplikatuz.\nPreztakuntza plana Lehenego maila • Zirkuitu elektroniko analogikoak ........................ 231 • Ekipo mikroprogramagarriak ............................. 264 • Ahots- eta datu-ekipoak mantentzea ................. 198 • Industria-elektronikako ekipoak mantentzea....... 198 • Laneko prestakuntza eta orientabidea.................. 99\nBigarren maila • Irratikomunikazio-ekipoak mantentzea ............... 120 • Audio-ekipoak mantentzea .................................. 60 • Bideo-ekipoak mantentzea .................................. 60 • Ekipo elektronikoak muntatzeko eta mantentzeko teknikak eta prozesuak ...................................... 200 • Mantentze-lan elektronikoaren garapena eta baliabideak ......................................................... 60 • Mantentze-lan elektronikoaren proiektua.............. 50 • Ingeles teknikoa................................................. 40 • Enpresa eta ekimen sortzailea ............................. 60 • Lantokiko prestakuntza ..................................... 360\nInguru profesionala Lanbide-irudi honek zerbitzuen sektoreko enpresa publikoetan zein pribatuetan, bai norberaren kontura, bai besteentzako lan egingo luke mota hauetako enpresetan: Telekomunikazio ekipo eta sistemen mantentzea eta konpontzea, sistema mikroprozesatuak, banda zabaleko sareak, telematika eta irrati-komunikazioak, eta audioko eta bideoko ekipo industrialak eta profesionalak. Lanpostuak • Mantentze- eta konponketa-lanetan teknikari, alor hauetan: • Audioko eta bideoko ekipo industrialak eta profesionalak. Irrati- eta telebista-sistemak, ikusentzunezko ekoizpen-sistemak eta irrati-emisio sistemak. • Domotika-, inmotika- eta segurtasun-sistemak. Sare lokalak eta sistema telematikoak.\n• Gainbegiratze- eta ziurtatze-teknikoa, alor hauetan: • Irrati eta telebista sistemen ekipoak. Ikusentzunezko ekoizpen-sistemak. Irratien emisiosistemak, irratien lotune-sistemak. • Ekipo eta sistema domotikoak, imotikoak eta elektronika-segurtasunezkoak. • Sare lokalak eta telematika-sistemak.\nLan-munduratzea • 2010ko Euskadiko LHko ikasleen lan-munduratzeari buruzko inkestaren arabera ziklo honen enplegu-tasa %64,2koa da. • Gure eskolak lan-burtsa bat du bere tituludunentzat, bertan enpresen eskaintzak kudeatzen direlarik. Zikloaren edukiei buruzko informazio gehiago idazkaritzan eska daiteke Isasi, 36 - 20600 Eibar - Tfno. 943 20 32 44, Fax. 943 20 41 14, e-mail: eibar@armeriaeskola.com


LAKET Jabekuntza Eskolak ateak ireki ditu - leihoa.info\nLAKET Jabekuntza Eskolak ateak ireki ditu\n2021 February 2, Tuesday 2021 February 2, Tuesday adminLeioa, Sarrera\nLAKET Leioako Udalaren Emakumeen Jabekuntza Eskolak ikastaro, hitzaldi eta prestakuntza berriekin ireki ditu ateak. Aurreko egunetan liburuxka bat banatu da Leioako etxebizitzetan. Bertan, udalerriko emakumeak prestatu eta ahalduntzean zentratzen den udal zentro berri horren eskaintza xehatzen da, eta, gainera, haien topagune ere izango da Mendibilen kokatzen den eskola hau.\nHainbat hilabetez zerbitzuak on-line soilik eskaini ondoren, Leioako LAKET Jabekuntza Eskolak ateak irekiko ditu berriro datorren astean, hainbat tailer, hitzaldi, antzerki eta abarren programazioarekin. Horien bidez, identitateekin, emozioekin, sexualitateekin, kulturarekin edo indarkeria matxistarekin lotutako gaiak jorratuko dira, besteak beste. Hori guztia feminismotik eta genero-ikuspegitik.\nIzen-ematea tailerra hasi baino bi egun lehenagora arte egin ahal izango da. Udalaren web orriaren bidez (www.leioa.net) edo laket@leioa.net helbidera idatziz (izen-abizenak, posta elektronikoa, telefonoa eta behar bereziak) egin ahal izango da. Aurrez aurre, Leioako Herritarrentzako Arreta Zerbitzuan, udaletxean eta Gaztelubiden ere egin ahal izango da.\nPlazak mugatuak dira eta pertsona-kopurua mugatua zan da segurtasun-neurri guztiak betetzeko; beraz, Berdintasun Arloak izena lehenbailehen ematea aholkatu du.\nDos anotaciones sobre el soterramiento del metro por Lamiako y Txopoeta\nMikel Duque Lehen Taldearen talde teknikoan arituko da aurrerantzean


Kontuan izanda Iturengo udalerritik kanpo egonen naizela abuztuaren 14tik abuztuaren 29ra arte.\nIkusirik Toki Araubidearen Oinarriak arautzen dituen apirilaren 2ko 7/1985 Legearen 23.3 artikuluan ezarritakoa: “alkateordeek izendapen hurrenkeran ordezkatuko dute alkatea, hura herritik kanpo edo eri dagoenean edo kargua hutsik gelditzen denean (...).”\nIkusirik José María Alzuri Vértiz jauna Entitate honetako alkateorde izendatu zela 2019ko abenduaren 18ko Osoko Bilkuran.\nIkusirik Toki Entitateen Antolaketaren, Funtzionamenduaren eta Araubide Juridikoaren gaineko Erregelamendua onetsi zuen azaroaren 28ko 2568/1986 Errege Dekretuaren 47.2 artikuluaren lehen lerroaldeak xedatzen duela, bigarren lerroaldeak xedatutakoa deusetan ukatu gabe, ezen alkatea kanpoan dagoenean, edo eri nahiz ezindurik baldin badago, haren eginkizunak ezin izanen dituela bereganatu dagokion alkateordeak, non ez diren haren esku espresuki uzten; betiere, 44. artikuluko lehen eta bigarren zenbakietan bildutako baldintzak betetzen badira.\nToki Araubidearen Oinarriak arautzen dituen apirilaren 2ko 7/1985 Legearen 21. artikuluak eta 44.1 artikuluak (aplikagarria baita azaroaren 28ko 2568/1986 Errege Dekretuaren 47.2 artikuluak hara igortzen duelako) ematen dizkidaten eskumenak erabiliz,\nLehenbizikoa.–Iturengo Udaleko alkateorde José María Alzuri Vértiz jaunaren esku uztea esleiturik ditudan eginkizun guztiak, haietan nire ordezko izan dadin, 2020ko abuztuaren 14tik aurrera, udal mugapetik kanpo egonen naizelako.\nBigarrena.–Aipatutako ordezpenaren iraupenak 15 eguneko muga izanen du, 2020ko abuztuaren 29ra arte hain zuzen ere.\nHirugarrena.–Honako ebazpen hau Nafarroako Aldizkari Ofizialean argitaratzea eta Iturengo Herriko Etxeko iragarki oholean ikusgai edukitzea; hori guztia, azaroaren 28ko 2568/1986 Errege Dekretuaren 44.2 artikuluan xedatua bete beharrez.\nLaugarrena.–Honako ebazpen hau interesdunari jakinaraztea; ohartarazten zaio, azaroaren 26ko 2568/1986 Errege Dekretuaren 48. artikuluan xedatutakoari jarraikiz, ni ordezten nauen bitartean, ezin izanen duela lege beraren 43. artikuluan ezarritakoaz baliatuz nik haren esku utzitakoari uko egin.\nBosgarrena.–Aipatu Errege Dekretuaren 44.4 artikuluan xedatuarekin bat, ebazpen hau Udalbatzari jakinaraztea, organo kolegiatu horrek egiten duen hurrengo osoko bilkuran.\nIturenen, 2020ko abuztuaren 14an.–Alkatea, Francisco Javier Bereau Miquelarena.\nIragarkiaren kodea: L2009305


Nazionalitate historiko - Wikipedia, entziklopedia askea.\nNazionalitate historikoa, nazio errealitatea, nazio izaera edo nazionalitatea Espainiako politikan usu erabilitako terminoak dira. Hainbatetan zentzu berarekin erabiltzen dira.\nNortasun kultural eta linguistiko berezia duten autonomia erkidegoak izendatzeko erabiltzen da. 1978ko Espainiako Konstituzioak Espainia erkidego eta nazionalitateetan banatua dagoela onartzen zuen bere 2. artikuluan.\n1980ko hamarkadan autonomia estatutuak ezartzearekin batera, Euskal Autonomia Erkidegoak, Galiziak, Kataluniak eta Andaluziak nazionalitate historikoaren izendapena hartu zuten, Andaluziaren kasuan mobilizazio handiak eta erreferendum berezi bat eta gero.\nGaur egun, euren autonomia estatutuetan nazionalitate edo nazionalitate historikoaren izendapena duten Espainiako erkidego autonomoak ondoko hauek dira:\nAndaluzia (1981 eta 2006)\nEuskal Autonomia Erkidegoa (1979)\nKanariar uharteak (1996)\nKatalunia (1979 eta 2006)\nValentziako Erkidegoa (1982 eta 2006)\n↑ 1981eko Galiziako Autonomia Estatutua \n↑ 2006ko Kataluniako Autonomia Estatutua \n↑ "Guztiontzako autonomia estatutu [galiziar] baterako akordioa", Galiziako Alderdi Sozialistak eta Bloke Nazionalista Galiziarrak sinatuta \nOrriaren azken aldaketa: 14 martxoa 2021, 04:42.


San Fermin festak zuriz jantzi zirenekoa • ZUZEU\nSan Fermin festak zuriz jantzi zirenekoa –\n«Iruindar gehienak (eta beraiekin batera turistak), uztailaren 6-an zuriz jazten dira, pentsatu ere egiten ez duten ohitura automatiko batekin, festak horrela eskatuko balu legez. Hau da, kontu askorik eman gabe.\nZuriz jaztea hedatzen joan den ohitura izan baita 80ko hamarkadatik aurrera batez ere; orain dela berrogei urteko argazkiak begiratu besterik ez dago-eta, konturatzeko orduan inor ez zihoala zuriz jantzita. Gaur, ordea, festarako ezinbesteko uniforme bihurtu da Cortesetik Baionara arte, baita Huesca eta Teruelen ere!\nGaur mundu guztiak daki ideia Jarauta kaleko La Veleta peñako mutikoek izan zutela 1931n, seguruenera gehienak pintoreak zirelako, eta bide batez, ardo orbanak eskuz igurtzi beharrean zuzenean lixibaz garbitu ahal izango zituztelako. Ez zieten askok jarraitu hasieran, baina sekulako arrakasta izaten bukatu dute.\nAkaso hain ezaguna ez dena gazte haiei Molak Iruñean kolpea eman ostean jazo zitzaiena da.\nGutxienez haietako bi, Honorino Arteta (CNT-ko anarkista) eta José Zapatero Barea (PCE-ko igeltseroa) Iruñeko kartzelan gatibatu zituzten, eta 1936ko abuztuaren 23an, Olaechea gotzainak gidatzen zuen Santa María la Real prozesioarekin batera, beste 50 presorekin Bardeetara eraman zituzten, non falangista eta erreketeek Valcarderako sarraskia egin zuten, gerora Bilboko gotzain izatera iritsiko zen Antonio Añoveros presente zela.\nFusilatuko zituztela igarri bezain pronto korrika hasi ziren biak ala biak. Zapatero bizkor bota zuten behera, baina Arteta hankan baino ez zuten tiroz jo, eta Aragoi ibaian zehar ihes latz baten ostean, muga igaro eta salbatu zen. Alta, ez zen hemen bukatu pairatu behar izan zuten ankerkeria.\nJosé Zapateroren amari, Estanisláa izeneko 70 urteko zaharra zela, ilea kaskamotz moztu eta hirian zehar erabili zuten harrikada eta iseken artean. Bere semea erail eta gero, gainera, oraindik ere gaztea soldaduskara deitzen zuen gutuna jaso zuen. Familiak kolpea eman zutenen beste umiliazio bat zela uste zuen, baina bere anaiak Komandantziara jo behar izan zuen, José Valcarderan fusilatu zutela jakinaraztera. “Hitz hauek entzunda, Oyaga teniente koronelak, jauzi bat eginda zutitu eta (…) amorruz piztuta, ihardetsi zion oihuka: Zoaz, irten ate horretatik damutu eta presondegira bidali baino lehen. Franco-ren Españan ez da inor fusilatzen; hemen falta dena desagertua dago!”.\nLaurogei urte geroago, San Ferminetan zuriz janztea dagoenik eta ekintza ez politikoena da. Eta hala ere, gaur esangura argi bat izan beharko luke, gazte errepublika zale haiei gorazarre legez; Mola eta erreketeek Nafarroan milaka erail zituztela salatzeko.\nKontrara, zuri aratza Alta Pamplona delakoaren ikur bilakatu da, bat-batekotasunaren kontrakoa, parranda narrasari aurre egiten diona… Honako jarrera barcinismoaren urte luzeetan indartu da, ekitaldi ofizialetara zuriz ez joatea onartezina bihurtzeraino; Barcina alkate zela zuriz ez zihoanari entzierroan parte hartzea galaraztea ere aztertu zuten. Bestalde, erantzun simetriko eta tipiko batean, gero eta gehiago dira zuriz janzteari muzin egiten dioten iruindarrak (eta ugaritzen doaz koadrodun zapiak, mendiko botak…), akaso ez arrazoitutako erantzun gisa, baina bai azken urteotako “blanquismo barcinista” horren kontra.\nAzken finean, jazkera zuria errepresioaren kontrako ikur gisara baztertua izan da, langilegoaren ikur gisara (Veleta peñako aitzindariak halaxe ziren), eta Iruñeko beautiful people-aren apaingarri bihurtu da, oharkabean jazo den fenomenoa, baina esanahi politiko eta soziologiko sakona duena».\nGoian modu librean euskaratu dugun pasartea “Navarra 1936: ¿víctimas sin verdugos?” testutik hartutakoa da, Iván Giménez-en “El corralito foral” (Pamiela, 2015) liburuan aurkituko duzuena eta guk argitaletxe nafarraren blog-etik jaso duguna. Modu honetan omendu nahi izan dituzte La Veleta peñako kide errepresaliatuak, festa zurigorriz janzten aitzindari izan zirenen ondorengoek bota baitute aurten txupina. Gora!\n* Pamielaren blog-ean, gainera, Honorino Artetak, La Veleta peñako kideak, bere ahotik kontatzen du Valcarderan fusilatzear zirela egin zuen ihesaldia, 1936ko abuztuaren 23an; Galo Viergek jasotzen du lekukotza “Los culpables” (Pamiela, 2006) liburuko pasarte batean.\nSan Fermin festak zuriz jantzi zirenekoa San Fermin festak zuriz jantzi zirenekoa San Fermin festak zuriz jantzi zirenekoa\nIruñea, La Veleta, San Fermin, txupinazoa, zuriz\nZer duzu buruan “San Fermin festak zuriz jantzi zirenekoa”-ri buruz\nUnai 2015-07-06 17:40\nGaur ikurriñaren gaiarekin inoiz baino historia gehiago ikasiko dute gaur askok. Hezkuntzaren egoera larria da oso.


Oinetako konponketa eta giltzen kopiak\nEsan dugunez, hiru dira bere lan-ildoak: oinetakoak konpontzea eta horiei aldaketak egitea; giltzen kopiak egitea; eta bitxigintza txikia. Azaldu digunez, denboraren % 85 oinetakoei eskaintzen dio, eta % 15 giltzen kopiak egiteari. Bitxigintzari eskainitako denbora ez da batere aipagarria.\nOrain 20 urte, “kirol-zapatilen” fenomenoak arrakasta itzela hartu zuenean, pentsatu zuen “zapata-konpontzaileen” garaia igaro zela. Halere, gure artisau Aitorren hitzetan, gaur egun gero eta pertsona gehiagok erosi ohi dituzte kalitatezko zapatak. Gaur egun hainbat erabileratarako zapatak ditu jendeak: zapatilak paseatzeko, baina baita kalitatezko zapatak, janzteko erosoak, ere.\nBestalde, era horretako kalitatezko oinetakoek duten prezioa dela-eta pentsaezina da “erabiltzea eta botatzea” eta horien bizitza ahalik eta luzeena izan dadin saiatzen da jendea, horretarako artisauen zerbitzuetara joz.


Dohko Librakoa - Wikipedia, entziklopedia askea.\nDohko Librakoa Masami Kurumadak idatzi eta marraztutako manga eta animea den Saint Seiyako eta honen jarraipen ofiziala den Saint Seiya Next Dimensioneko pertsonaia bat da. Izatez, Shiryu Dragoikoaren irakaslea da eta Hadesen aurkako XVIII. mendeko gerra santutik XX. mendean bizirauten duen urrezko zaldunetako bat da, bere lagun Shion Ariesekoarekin batera. XVIII. mendeko gerra santuan lortutako garaipenaren ondorioz, Ateneak misopethamenos deritzonarekin saritu zuen, hau da, igarotzen zen urte bakoitzeko, Dohkoren gorputza soilik egun bat zahartuko zen. Dohkoren itxura hogeigarren mendeko gerra santuan bere gaztarokoaren oso ezberdina da. Bizar zuria, bekain luzeak eta kono formako kapela bat ditu. Gainera, nahiko baxua da. Gaztaroan aldiz, garaia zen. Izaera aldetik, gaztaroan nahiko arduragabea zen, hogeigarren mendeko gerra santuaren garaian urrezko zaldunen artean jakintsuena zen bitartean.\nParte hartzea[aldatu | aldatu iturburu kodea]\nJatorrizko istorioan gehienbat Shiryu Dragoikoaren irakasle bezala agertzen da. Honek, Librako urrezko zaldunaren oinordekoari dagozkion teknika guztiak erakuzten dizkio. Jatorrizko istorioaren amaiera aldera, aldiz, bere gaztaroko itxurara itzultzen da Inframunduko Aieneen Harresia hausteko garai hartako gainontzeko urrezko zaldunekin batera.\nSaint Seiya Next Dimensionen bere gaztaroko gertaerak kontatzen dira. Istorioa hasten denean brontzezko zaldun bezala agertzen da, baina bere lagun Shionekin batera, Patriarkak deitzen du biak urrezko zaldun mailara igoak izan direla esan eta Libra eta Arieseko urrezko armajantziak emateko. Alone ikusten duenean, bere helburua, gerra santua eragozteko, Alone akabatzea da, baina honen lagun mina den Tenma Pegasokoa agertzen da eta honek ez die halakorik egiten uzten. Alonek, gainera, zauri bat sendatzen dio Dohkori. Alone ibai bat zeharkatuta tenplu batean sartzen da eta bertan Pandora agertzen da, aurrean duen ezpata dagokiola esanez. Alonek ezpata hartu eta handik ateratzen du. Une horretan, Hadesen gaztelua agertzen da, eta gaztelua bere segurtasun eremua zabaltzen hasten da, honen barruan geratuz urrezko bi zaldunak eta Tenma. Berehala, Vermeer Grifokoa agertzen da. Tenmak eta urrezko bi zaldunek erasotzen dute, baina ezin, hauen erasoak berehala geratzen baititu. Vermeerrek bere Txotxongilotze teknikarekin erasotzen ditu, eta Dohkoren beso bat hausten du. Eta, Shionen lepoa moztera zihoala, Tenmaren irakasle ohia den Suikyo Garudakoa agertzen da, Vermeerri Pandorak deitu duela esateko, baita urrezko bi zaldunak eta Tenma akabatzeaz bera arduratuko dela esateko ere.\nVermeerrek, ordea, ez du handik mugitzeko asmorik, ondo bait daki Suikyo, Hadesen espektro izan aurretik Atenearen zaldunetako bat izan zela, baita Dohko eta Shionen laguna ere. Bere begiz ikusi nahi du nola Suikyok Atenearen hiru zaldunak hiltzen dituen. Eta, horretara zihoala, maila baxuago beste espektro batzuk agertzen dira, biak Pandorak deitu dituela eta berehala joatea ezinbestekoa dela esateko. Hala, espektroak arduratzen dira Atenearen hiru zaldunez, baina, berehala, Tenmaren zaldia den Pegaso arduratzen da espektroez, ez baitu Hadesen gazteluaren segurtasun hesiaren eraginik jasaten. Eta berehala, hiru zaldunak gazteluaren eraginetik kanpo geratzen dira.\nTenmaren zaldiak daraman upeletako batetik Craterisen armajantzia agertzen da, kopa baten eran eta urez beteta. Kondairak dioenez, ur horretan begiratuz gero, begiralearen etorkizuna isladatzen da, eta Dohkok begiratutakoan, bizar zuri eta kono formako kapela baten itxura duen irudi bat agertzen da. Shionek begiratzen duenean, patriarka bezala agertzen da, eta Tenmak beste horrenbeste egindakoan, Seiyaren irudia agertzen da.\nBeranduago, jada Libraren tenpluan dagoela, hogeigarren mende amaieran bere ikasle izango den Shiryu iristen da. Dohkok ez du ezagutzen, baina Shiryu bere irakaslea besarkatzen saiatzen da. Shiryu etorkizunetik datorrela azaltzen saiatzen da, baina Dohkok ez du Shiryuren istorioa sinesten, eta etorkizunean bere ikasle izango denari garai horretan ze itxura izango duen galdetzen dio, eta ematen dion deskribapena Craterisen armajantziko uretan ikusi duenarekin bat datorrela ohartzen da. Baina, hala ere, oraindik sinesgogor agertzen da, eta Shiryuri, erakutsi dizkion teknikak erakusteko esaten dio. Shiryuk, hasiera baten, bere irakaslea erasotzeko asmorik ez du erakusten, baina, azkenean, Dohkok erasotzen du eta Shiryuri ez zaio teknika bera erabiltzea beste erremediorik geratzen. Shiryuri, ondoren, bere kosmoenergia maila gorenera igotzen duenean agertzen zaion dragoia agertzen zaio, eta, berehala, Dohkok, bere armajantziaren goikaldea kendu eta bizkarrean kosmoenergia maila gorenera igotzen duenean agertzen zaion tigrea agertzen zaio, hala, biak irakasle eta ikasle direla konbentzituta geratuz.\nShiryurekin egon eta laster gazteago zenean bere laguna zen Suikyo agertzen da. Elkarrekin borrokatzen dute, baina, azkenean, Dohkok Suikyo hiltzen du, eta halako uneetan ohi duen olerki bat kantatzen hasten da.\nBeranduago, Tenma eta Shunekin topo egiten du, eta, une baten ondoren, bere armajantzia kentzen du eta armajantziak osatzen duen balantza indarraren aldera okertua dagoela ohartzen da. Hor, Atenea traditzea erabakitzen du, jainkosa hiltzera abiatuz.\nArmajantzia[aldatu | aldatu iturburu kodea]\nBere armajantzia, Sagitariusekoarekin batera, gainontzeko urrezko armajantzietatik ezberdintzen da. Armajantzi honek hamabi arma ditu, bana urrezko zaldun bakoitzarentzat. Hala ere, Ateneak borroketan armak erabiltzeko debekua ezarri zuen eta, beraz, Librako armajantziak zaintzen dituen armak oso kasu berezietan baino ezin daitezke erabili. Esate baterako, Dohkoren ikaslea den Shiryu Dragoikoak ezpata bat erabili zuen Librako tenpluan Hyôga Camus Akuariokoak ehortzi zuen kristalezko zerraldotik ateratzeko. Poseidonen sagan ere erabili zituzten arma horiek ozeanoetako zutabeak suntsitzeko.\nOrriaren azken aldaketa: 5 apirila 2020, 19:23.


Mendikosolobarrena zabalgunea Arrigorriagako udalerrian dago eta udaletxeak berak kudeatzen du.\nZabalgune horretara heltzeko, Arrigorriagatik irtenda, Betelurira joateko errepidea hartuko dugu. Futbol-zelaia alde batera utzi eta handik apur batera errotonda batera helduko gara. Bertan dago seinaleztatuta Mendikosolo parkerako sarrera.\n45 hektarea inguruko azalera dauka, batez ere bertako espeziez osatuta; hala nola haritzak, astigarrak eta lizarrak, eta 1,5 hektareako laku bat ere badauka.\nHainbat baliabide ditu: ping-pong mahaiak, jolasguneak, eserlekuak lakuaren inguru osoan…\nMendikosolobarrena parkea “La Dinamita” izenez ere ezaguna da; izan ere, XX. Mendearen zati handi batean Explosivos Río Tinto enpresaren dinamita-fabrika bat egon zen bertan. Leku horretatik, lehergaiak garraiatzen ziren mandoek tiratutako bagoneta batzuetan, Arrigorriagako tren-geltokiraino.\nMendikosolobarrena zabalgunearen kokapen mapa\nBizkaia 21 ataria: Mendikosolo Parkea\nBizkaia Maitea aldizkaria 2009ko negua: “Arrigorriaga”\nIbilbideak Bizkaiko Foru Aldundiaren web orrian: 8. Ibilbidea: Arrigorriaga-Mendikosolo Barrena parkea-Beteluri-Abusu


Zu hemen zaude: Hasiera Udal txinpartak Udalak Atez atekoa onartuta, jarrai dezagun ongi egiten\nAuzi honek izan duen bilakaeraren inguruan, hainbat hausnarketa egin nahi ditugu:\n1.- Ikasgai garrantzitsu bat:\nErakundeetako lana, konfrontazio ideologikoa eta herritarren mobilizazioa elkarren osagarri dira. Atez atekoaren sistema ezartzea gizarte eraldaketa eta eraikuntza nazionalean jarraitu beharreko bidearen ariketa praktiko interesgarria da. Egitasmo berrien eta alternatiben inguruan diskurtso ideologikoa antolatu eta zabaldu dugu. Herritarrak mobilizatu ditugu. Eta erakundeen bidez egitasmoak gauzatzen ari gara. Hiru horiek bestelako gizarte eredua eraikitzeko tresna ezinbesteko eta osagarriak dira. Baina agian denetan ez gara behar bezain fin ibili. Horren inguruan hausnartu eta aurrera begirako zuzenketak egin beharko ditugu.\n2.- Herritarrok eta Udalak abiapuntu eta helburu berberak.\nHerritarren kezka ulergarria da halako aldaketa baten aurrean. Haiekin Udalak beti jokatu behar du errespetu osoz, parte hartzea bultzatuz, zalantzak argituz, kontzientziatuz, lan pedagogikoa eginez eta baliabideak jarriz. Hondakinen auzian, herritar guztiok eta Udalak abiapuntuan eta helburuetan bat egiten badugu (zaborren arazoa herritarrona da eta helburuak izan behar du ahalik eta gehien birziklatu eta konpostatzea), ez du zertan arazorik egon. Diseina eta ezar dezagun horretarako sistema ahalik eta egokien eta erosoena guztion artean.\n3.- PNV-PSOEk eta Udalak helburu kontrajarriak.\nPNV eta PSOEren benetako helburuak ez dira herritarrenak eta Udalarenak. Auzia manipulatu eta erabiltzen ari dira etekin politikoa ateratzeko, nahiz eta horretarako gezurrak zabaldu eta ordiziarrak zatitu. Santamariaren hauteskunde kanpainako “ellos” o “nosotros” hura berbera. Gauzak dauden bezala, Udal Gobernuak eta bera osatzen duten alderdiek ez lukete inolako zalantzarik izan behar hauekin konfrontazio politikoa izateko.\n4.- PNV-PSOErentzat herritarrak inozoak dira.\nUdalaren egitasmo jakin baten aurrean zalantza duen herritar oro beren boto emaile bihurtu nahi dute. Bada, kontuz ibil daitezela, ageriegi ari baita geratzen PP-PSOE-PNV batasunak helburu elektorala besterik ez duela, eta ez diola erantzuten herritarren beharrei.\n5.- PNV eta PSOE “kontrapartidak” banatzen jarraitzen dute.\nPSOEko Denis Itxasok Ordizian emandako hitzaldian aitortu zuen hasieran errauskailuaren aurka bazeuden ere, onartu egin zutela PNVrekin “kontrapartidak” negoziatu zituztelako, nahiz eta ez esan zeintzuk. Orain, BILDU ez delarik halako negozio eta txantxuiloetan sartzen, berriro PNVrekin adostea erabaki dute. Hauteskunde autonomikoen bezperan egonik, zein “kontrapartida” negoziatu ote dute PNVk eta PSOEk? Eta Ordizian bertan?\n6.-Santamaria eta Dubreuilen begiradak hitzak baino argiagoak.\nOsoko Bilkuran Igor Eguren alkateak bere azalpena bukatu zuen batean, debatea irekitzeko hitza eskaini zien Santamaria eta Dubreuili. Hauek elkarri begiratu zioten. Begiradarekin “Zer?”cgaldetu. Eta elkarri buruarekin ezetz esan zioten. Alegia, ez zutela egitasmoak eta argudioak kontrastatzeko eztabaida publikorik nahi, nahiago zutela orain artean bezala azpijokoan aritu\nEta ziur azpijokoan jarraituko dutela, ez dute eta beste zereginik. Guk gure aldetik, gogorarazi nahi dugu hasieran bertan esandakoa: Udalak gauzak ondo egiten jarraitzeko herritarron eta bereziki ezker abertzalearen parte hartzea, bultzada, kontrola, babesa, kritika… behar ditu. Gure esku dago ondo egiten jarraitzea.\nAzken oharra: izugarri garrantzitsua eta eskertzekoa izan zen Osoko Bilkuran alkate eta zinegotziek aretoa betetzen zuten herritarren babesa eta txalo zaparrada jasotzea. Bete dezagun beti gurea izan den leloa: Herria Udalera, Udala herrira.


Hizkuntzaren ustezko bidaiak | Kultura | Berria\nHizkuntzaren ustezko bidaiak\nElexpuruk 'Euskararen ustezko kidetasunak Italian eta Korsikan' argitaratu du, Pamiela etxearekin\nEuskararen ustezko kidetasunak Italian eta Korsikan liburuaren ale bat, harekin banatuko duten maparen gainean. BERRIA Tamaina handiagoan ikusi\n2021eko irailak 25 - Donostia\n«Badakigu toponimia, etimologia bezala, arbuiatua izan dela, egin izan diren gehiegikeria, errazkeria eta interpretazio fantasiosoengatik, baina horrek ez du inola ere esan nahi etimologia eta toponimia ikertzea ahuntzaren gauerdiko eztula denik, hizkuntzari gagozkionez». Abiapuntuan Jose Angel Irigarai idazle eta Pamielako kidearen hitz horiek jarrita aurkeztu da Saio eta Testigantza saileko ale berria: Juan Martin Elexpururen (Bergara, Gipuzkoa, 1950) Euskararen ustezko kidetasunak Italian eta Korsikan. Bi herrialde horietako leku izenen eta euskarazkoen arteko ustezko kidetasunak bildu eta ordenatu ditu ikerlariak, argazki, mapa eta bestelako elementu argigarriz lagunduta.\nElexpururen lan berriak badu aurrekari bat: ikerlariak duela lau urte argitaratutako Euskararen aztarnak Sardinian? saiakera, Pamielarekin argitaratua hura ere. Aurrekaria soilik ez: haren jarraipen eta osagarri modura aurkeztu dute argitalpen berria. Liburu hartan ez bezala, ordea, Italiako iparraldearen eta euskal hizkuntzaren arteko loturak aurrez ikertu izan direla oroitu du egileak, eta, horien artean, Frederick Krutwigen Garaldea liburua (1978) aipatu du: hartan, Aosta eta Piemonte aldeko toponimian aurkitutako izenkideak nabarmendu zituen Krutwigek.\nHalaber, Bernardo Estornes Lasak eta Eduardo Blasco Ferrerrek eremu berean egin zituzten lanak oroitu ditu, eta aitortu du haiek jarritako lekuan jarri duela berak ere begia, ikus eremua zabaltzeko. Elexpuru: «Haien aurreikuspenak nolabait baieztatu dira: Alpeen bi magaletan, baina batez ere Italiako isurian, harrigarriki ugariak dira euskal toponimoak. Asko, gainera, ia berdinak».\nAztertutako eremu geografikoan gorabehera esanguratsuak daudela ere azaldu du egileak, eta agerikoa dela, esaterako, ekialdera eta hegoaldera joan ahala, kidetasunek nabarmen urritzera egiten dutela. «Toscanatik behera hutsalak dira, edo oso bakanak». Eta kontrara, Piemonten, iparraldean, asko handitzen da kilometro koadroko egon daitezkeen izenkideen dentsitatea. «Piamonteko zenbait probintziatan 1.000 kilometro koadroan 42koa izan daiteke; hegoaldean, berriz, 0,1ekoa».\nDenak hartuta, 1.400 kidetasun inguruko datu basea apailatu du Elexpuruk liburuko azken orrietan, kasurik kasu, ondoan zehaztuta zer probintzietan dagoen leku izen bakoitza, eta zeri dagokion: herri, auzo, hiri, parke, edo erreka bati, adibidez.\nLuzea da, bada, zerrenda: Anza, Auzate, Aia, Caranza, Erro, Bera, Borda, Landa, Lasa, Gane, Gorla, Goriti, Mirandola, Mendie, Murgia, Oletta, Orio, Sara, Urbe, Uriola, Zerubia, Zubiena...\nHorien bila, liburuetako eta Interneteko iturriak kontsultatu ditu Elexpuruk azkenaldian, baina azpimarratu du eremua bertatik bertara ezagutzeko tartea eta lana ere hartu dituela, inguru haietara bidaiatuz. «Orain liburua hartu, eta ez du ematen, baina ordu eta kilometro asko daude orriotan. Uste dut ez dela lekua ezagutzearen faltaz ezer geratu».\nBehin kidetasunak zerrendatuta, orain interpretazioetarako bidea irekitzea eta eztabaida zabaltzea falta da, Elexpururen esanetan.\nIkaslea zeneko pasadizo bat gogora ekarri du, horri lotuta: «Irakasle batek esaten zigun arkeologia liburu txar bat bezalakoa dela, antzinako biztanleek zer jaten zuten, zer tresna erabiltzen zituzten edo hildakoak nola ehorzten zizuten esaten dizula, baina ez askoz gehiago; beste guztia ondorioztatu egin behar da, dituzun datu urriak ongi aztertuz eta zentzuz hausnartuz, eta, hala ere, ez duzu inoiz jakingo zuzen zabiltzan edo ez».\nEuskararen ustezko kidetasun hauek aztertzean ere berdintsu gertatzen dela iruditzen zaio. «Erantzunik ez dut, baina niretzat ez dira kasualitate homofoniko hutsak». Badu egina bere lehen irakurketa, betiere berretsita «hipotesien mailatik» ari dela: «Neolitora edo Brontze Arora jo behar dugu, gutxienez. Historialari batzuek diote orduan zenbait hizkuntza aurreindoeuroparrek bazutela antz bat elkarren artean, eta, gero, herri indoeuroparrak etortzean, K.a. 1500-1000 inguruan, hizkuntza horien mintzaideak mendialdera urrutiratu zirela; Alpeetara, Pirinioetara... Horregatik gorde dira toponimoak. Interpretazio bat da».\nAbiapuntura itzulita, Koldo Mitxelenak eta Joan Corominas katalanak toponimiarekin egindako lanen garrantzia oroitu du Irigaraik, eta Mitxelenak alorraz zer zioen nabarmendu: «Denik eta proposamen ausartenak izanda ere oso beharrezkoak direla esaten zuen, horiek ikertzeak argia ekar dezakeelako hizkuntzaren egoeraz, historian izandako bilakaeraz, haren geruzez. Baldintza bakarra zegoela esaten zuen: ez hartzea frogatutzat hipotesiak eta susmoak direnak».


Aitak egiten zituen hilkutxak - Ahotsak.eus\nAitak egiten zituen hilkutxak\nAitak egiten zituen hilkutxak Bermeotik alde egin zutenean, bere gurasoak Bermeon gelditu ziren. Aita Soltxaga jeneralaren laguna eta herriko arotz bakarra zenez, berak egiten zituen hildako militarren hilkutxak eta amak laguntzen zion.\nHizlaria(k): Monasterio Zubillaga, Begoña\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BRM-006-035 kodeko bideoa nahi duzula aipatzea: ahotsak@ahotsak.eus\nBermeotik alde egin zutenean, bere gurasoak Bermeon gelditu ziren. Aita Soltxaga jeneralaren laguna eta herriko arotz bakarra zenez, berak egiten zituen hildako militarren hilkutxak eta amak laguntzen zion.\nData: 2010(e)ko ekainaren 08a\n- Orduen joan ein ziñien. Danok? aitte, ama eta danok?\n- Ez, aitte ta ama ez. Aitte ta ama horren lehen esaten hasi naiena, horren Soltxagan, hori jefie, Soltxagan hiltzen izan dizanien eurenak, militarrak eurenak, ba eitten izan /tsoie/ deutsoie kajie olezkue, ta gure aittek eitten izan /ttuz/ dittuz harek. Geure aittek eitten izan /ttuz/ dittuz ta gure amak emoteko guri emon doskune kastigue, eureri dirueri haulan beitute, kandela negarretan irabaziko dirue emon bihar orain, hau dirue, hain beste kosta jazkune gauetan kandeliegaz argirik ez dalako egoten izan herridxen. Ta kandeliaz amak lagunduten izan /tso/ dotso aitteri, ta haretan irabaziko dirue.\nBaratzea eta oiloak\nMiarritzen II: etxez etxe, gero eta hobeto\nElorrion frontea pasa arte\nValentzian, jatekorik ez\nGerraostean bonbek eztanda\nKofradiako dirua Iparraldera